Alaxnak chic chiriꞌ ri Jesús pa Belén pa departamento Judea pa ru-tiempo ri rey Herodes,
tok xepe aj-nicꞌoy quij chꞌumilaꞌ quireꞌ achique lugar ntel-vi-pe ri kꞌij,
xeꞌeka ri pa tinamit Jerusalem,
y quireꞌ niquicꞌutulaꞌ chique ri aj chiriꞌ:
¿Achique cꞌa lugar cꞌo-vi ri qui-Rey ri israelitas ri cꞌa ja oc xalex?
Roma roj cꞌa ja achique lugar ntel-vi-pe ri kꞌij,
chiriꞌ katzꞌeton-vi-pe ri ruchꞌumil,
y roj petenak richin nukayaꞌ rukꞌij.
Tok ri rey Herodes xracꞌaxaj reꞌ,
can man nril ta achique nunojij,
y quiriꞌ mismo conojel ri vinak pa tinamit Jerusalem.
Rijaꞌ tok erumolon conojel ri nimaꞌk tak quikꞌij sacerdotes israelitas y ri qꞌuiy queteman chirij ri ley ri xyoꞌox che ri Moisés,
nucꞌutulaꞌ chique ri achique chi lugar nalex-vi ri Jun ri nitak-pe chucolic ri rutinamit ri Dios.
Ri achiꞌaꞌ ri xerumol quireꞌ xquiꞌij che ri rey Herodes:
Vaveꞌ pa departamento Judea nalex-vi,
y ja ri pa Belén.
Roma ri rutzꞌiban can ri jun profeta ojer,
quireꞌ nuꞌij:
Rat Belén,
ri ratcꞌo pa rochꞌulef Judá,
Mana-ta rat ri más coꞌol akꞌij chiquicojol ri lugares cꞌo quikꞌij chiriꞌ pa Judá,
Roma ja aviqꞌuin rat xtipe-vi ri Jun ri xtucꞌuan bey,
Y xqueruyukꞌuj ri nutinamit Israel,
nichaꞌ ri Dios.
Quiriꞌ xquiꞌij-apu che ri rey Herodes.
Jariꞌ tok ri rey Herodes ruyon xeroyoj ri aj-nicꞌoy quij chꞌumilaꞌ,
y xucꞌutuj utz-utz ruchojmil chique ri ajani tiempo quitzꞌeton-pe ri chꞌumil.
Rijaꞌ xerutak cꞌa e pa Belén y xuꞌij-e chique:
Quixbin y ticꞌutuj utz-utz rutzijol ri acꞌual,
y tok ivilon chic,
tuꞌiyaꞌ can rutzijol chuve,
richin quiriꞌ ja jun yin nenyaꞌ rukꞌij,
xchaꞌ.
Tok quicꞌaxan chic ri xuꞌij-e ri Herodes chique,
rijeꞌ xebe.
Jacꞌa ri chꞌumil ri quitzꞌeton-pe,
rucꞌuan-e quibey,
y cꞌa ja xpaꞌeꞌ pa ruviꞌ ri lugar ri cꞌo-vi ri acꞌual.
Tok xquitzꞌet chi xpaꞌeꞌ ri chꞌumil,
ri cánima can jani na xquicot.
Tok xeꞌoc-apu ri pa jay,
xquitzꞌet ri acꞌual y ri María ri ruteꞌ,
jacꞌariꞌ xexuque-ka richin xquiyaꞌ rukꞌij ri acꞌual.
Xequijakalaꞌ cꞌa ri quiyacabal y xquisipalaꞌ can oro,
pon y mirra che.
Pero pa cachicꞌ xkꞌalajrises chiquivech chi can man chic quekꞌax riqꞌuin ri rey Herodes richin nequiyaꞌ can rutzijol che.
Romariꞌ,
tok xetzolij-e pa quirochꞌulef,
xa jun vi chic bey xebe-vi.
Tok ri aj-nicꞌoy quij chꞌumilaꞌ xeꞌel yan e chiriꞌ,
jariꞌ tok jun ángel richin ri Ajaf xucꞌut-riꞌ chuvech ri José pa rachicꞌ,
y quireꞌ xuꞌij che:
Cacataj,
tacꞌuaj-e ri acꞌual y ri ruteꞌ y quixenimaj cꞌa pa rochꞌulef Egipto.
Chiriꞌ quixcꞌuje-vi,
cꞌa ja tok xtinyaꞌ rutzijol chave,
roma ri rey Herodes xturucanoj ri acꞌual vaveꞌ richin nrojoꞌ nucamisaj,
xchaꞌ ri ángel.
Jacꞌariꞌ xcataj ri José,
y quiriꞌ chakꞌaꞌ xucꞌuaj-e ri acꞌual y ri teꞌej cꞌa pan Egipto.
Chiriꞌ xecꞌuje-vi cꞌa (xcom,
xquen) na ri rey Herodes,
richin nibanataj ri ruchꞌabel ri Ajaf ri xel pa ruchiꞌ ri profeta ojer can,
tok xuꞌij:
Pan Egipto cꞌo-vi ri Nucꞌajol tok xinvoyoj.
Quiriꞌ ruꞌin can ri profeta ojer.
Jacꞌa tok ri rey Herodes xunaꞌej chi ri aj-nicꞌoy quij chꞌumilaꞌ xa man xuquiyaꞌ ta chic rutzijol che,
jani na xcataj royoval.
Romariꞌ ri ajani tiempo racꞌaxan can quiqꞌuin chi quitzꞌeton-pe ri chꞌumil,
ja riqꞌuin riꞌ xuꞌij chi quecamises ri chꞌutik alabo ri ecꞌo pa Belén y ri ecꞌo pa tak lugares ri ecꞌo-pe chunakaj ri Belén,
conojel ri cacaꞌ quijunaꞌ pa xulan.
Riqꞌuin riꞌ,
xbanataj ri ruꞌin can ri profeta Jeremías,
tok quireꞌ xuꞌij:
Pa tinamit Ramá xcꞌaxataj nimalaj bis.
Najin okꞌej.
Y nicꞌaxataj chi nijikꞌikꞌ okꞌej.
Riꞌ ja ri Raquel yerokꞌej ri ral.
Rijaꞌ nis-ta man xrojoꞌ ta xbochiꞌix ri ránima,
roma ri ral ri xecamises.
Quiriꞌ ri tzꞌiban can roma ri Jeremías.
Tok caminak chic ri rey Herodes,
xucꞌut-riꞌ jun ángel richin ri Ajaf Dios chuvech ri José pa rachicꞌ chiriꞌ pan Egipto,
y xuꞌij che:
Cacataj,
tacꞌuaj-e ri acꞌual y ri ruteꞌ y quixtzolij pan Israel.
Roma vacami ecaminak chic ri xecanon rucamic ri chꞌuti acꞌual,
xchaꞌ ri ángel.
Xcataj cꞌa ri José,
xucꞌuaj-e ri acꞌual y ri teꞌej,
y xetzolij pan Israel.
Pero roma xracꞌaxaj chi ja ri Arquelao ri rucꞌajol ri rey Herodes nibano gobernar pa departamento Judea,
romariꞌ ri José nuxiꞌij-riꞌ chi niꞌe chiriꞌ.
Pero pa jun rachicꞌ xkꞌalajrises chuvech ri achique utz chi nuꞌon,
y romariꞌ xucꞌuaj ri acꞌual y ri teꞌej pa departamento Galilea.
Tok (xeꞌapon,
xeꞌebos) chiriꞌ,
xecꞌujeꞌ pa tinamit Nazaret,
richin nibanataj ri tzꞌiban can coma ri profetas ojer,
chi ri acꞌual can xtiꞌix na vi nazareno che.